STOPPET: Oslo Universitetssykehus Ullevål har CT-scannere som stanser jevnlig. I sommer fikk det kritiske konsekvenser for en pasient. Her er radiograf Kristin Aase ved scanneren. Foto: JAN PETTER LYNAU

Ullevål må spare 700-800 millioner kroner neste år

(VG Nett) Med en hardt skadd traumepasient på bordet, stanset denne utslitte CT-maskinen i akuttmottaket på Ullevål. Tillitsvalgte mener det gir et godt bilde på sykehusets tekniske stand.

Anne Stine Sæther

Roger Neumann

Eric B. Utheim

Oppdatert 20. september 2012

Artikkelen er over åtte år gammel

Også reservemaskinen stanset og røntgenbildet kunne først tas på en tredje maskin.

- Dette er et godt bilde på hvor dårlig det står til på den medisinsk-tekniske utstyrssiden i Oslo Universitetssykehus. Eierne legger ikke inn en krone i investeringer før budsjettet har vært i balanse i et helt driftsår. Det skal det etter planene være i 2015. Det har vi ingen tro på at er mulig, sier foretakstillitsvalgt for radiografene Eli Skorpen.

Kuttplaner på bordet

I dag får styret for sykehuset på bordet kuttplaner på 700-800 millioner kroner i 2013-budsjettet.

Direktør Bjørn Erikstein legger fram en styresak som beskriver de økonomiske utfordringene for neste år som «meget stor».

Underskuddet i OUS ender trolig på minst 600 millioner kroner i budsjettåret 2012.

I saksdokumentene fastslår direktøren at det må spares inn mellom 700-800 millioner kroner for å nå målene eier har satt for 2013.

VG forsøkte i går å få en kommentar fra Erikstein, men fikk beskjed om at han ikke uttaler seg om styresaker i forkant.

CT-maskinen oppgraderes

Derimot fikk VG beskjed om at det i går kveld var besluttet full oppgradering av CT-maskinene i akuttmottaket på OUS Ullevål. Da hadde ledelsen i noen timer vært kjent med at avisen jobbet med en sak om tilstanden til Norges travleste CT-maskin.

Ifølge kommunikasjonsavdelingen er beslutningen tatt uavhengig av VGs henvendelse.

Tror kuttene er umulige å gjennomføre

Tillitsvalgte er glade for oppgraderingen og svært overrasket over at noe de har purret på i langt tid, plutselig ordner seg. De har ingen tro på at direktørens planlagte kutt er mulige å gjennomføre.

I sin uttalelse til budsjettarbeidet sier Eli Skorpen i Norsk Radiografforbund at mangelen på investeringsmidler i budsjettet kan få fatale konsekvenser for pasientene.

Norsk sykepleierforbund skriver at målet om budsjettbalanse fremstår som «høyst urealistisk».

Mange av klinikksjefene er også svært skeptiske: Olav Røise som er sjef for kirurgi og nevrofag, skriver i en sin uttalelse at urealistiske krav på budsjettsiden er «demoraliserende for organisasjonen». Røise ønsker ikke å gi ytterligere kommentarer til VG.

Dramatisk for pasient

Den dramatiske hendelsen med maskinen CT13 i det svært travle akuttmottaket, skjedde i august. Maskinen er fortsatt i bruk. Den har hatt mange episoder med stans som har ført til avviksmeldinger internt på OUS. Tre av dem skjedde i løpet av de fire dagene før det ble full stopp på en travel nattevakt.

Stansen medførte alvorlig fare for pasienten og resulterte i en melding til Helsetilsynet.

VG er kjent med at maskinen også stoppet med pasient på bordet, natt til tirsdag denne uken.

Maskinen CT13 har gått døgnet rundt siden den ble anskaffet for seks år siden. 22. juli ble halvparten av de skadde som ble bragt til Ullevål, lagt nærmest rett i maskinen for utredning av bombe- og skuddskader.

- Stor sannsynlighet for havari

Det var på overlege Cathrine Johansens vakt i sommer at maskinen stoppet helt.

- Det siste året er det gang på gang varslet om stor sannsynlighet for havari, uten at noe er skjedd, sier Johansen som er CT-ansvarlig på sin avdeling.

Hun forteller at pasienten som var hardt skadd, måtte tas av bordet og flyttes innover i gangen til en annen, tilsvarende og like slitt maskin.

- Også reservemaskinen stanset mens pasienten lå på bordet og han ble flyttet igjen. Bildene ble tatt på en tredje maskin. Normalt tar prosedyren med CT ti minutter for traumepasienter. For denne pasienten tok det to timer. Det er selvsagt ikke heldig, sier Johansen.

- Maskinen er en av de viktigste nøkkelfaktorene i utredningen av alvorlig syke pasienter. Vi opplever at våre ledere ikke har økonomisk handlingsrom for å løse slike hendelser på en tilfredsstillende måte, sier tillitsvalgt for overlege på radiologisk og nukleærmedisinsk avdeling, Ole Einar Heieren.

Publisert: 20.09.12 kl. 08:00 Oppdatert: 20.09.12 kl. 08:47

Les også

Mer om Helse